
ACORD 290/2007, DE 19 DESEMBRE, DEL PLE DEL CONSELL

DE L’AUDIOVISUAL DE CATALUNYA

Expedient sancionador núm. 21/2007-S TV3 (TELEVISIÓ DE CATALUNYA, S.A) Obertura període informació prèvia

Antecedents

1. L’Àrea de continguts del Consell de l’Audiovisual de Catalunya informa que TV3, durant la retransmissió del partit de futbol de l’1 de desembre de 2007 entre el FC Barcelona i el RCD Espanyol, va inserir tres pantalles dividides amb publicitat de BBVA, a les 22:24, a les 23:18 i a les 23:35 hores.
Concretament, l’informe determina que «Les pantalles dividides consisteixen en la divisió de la pantalla en dues parts on s’emet simultàniament la retransmissió del partit sense so en una, i l’espot del BBVA en l’altra. Les tres pantalles dividides s’insereixen en diferents moments del joc:

-Pantalla dividida de les 22:24 h: el joc està aturat durant 7 dels 10 segons que dura la forma publicitària.

-Pantalla dividida de les 23:18 h: el joc està aturat durant 5 dels 10 segons que dura la forma publicitària.

-Pantalla dividida de les 23:35 h: el joc està aturat durant 6 dels 10 segons que dura la forma publicitària. »
Fonaments

1. La Llei 22/2005, de 29 de desembre, de la comunicació audiovisual de Catalunya (en endavant LCA) regula al Títol VI tot allò relatiu a la publicitat. Dins del capítol dedicat a l’ús de noves tecnologies en l’activitat publicitària, es troba l’article 104 que regula la pantalla dividida. A tal efecte, l’article esmentat disposa que «La pantalla dividida consisteix en la difusió simultània o paral·lela de continguts audiovisuals i comunicacions comercials que pot servir per fer activitat publicitària i de patrocini».

Pel que fa a la regulació de les condicions i requisits a què resta sotmesa aquesta forma de publicitat, el mateix article estableix que «L’ús de la pantalla dividida per difondre continguts publicitaris ha de respectar la integritat dels continguts audiovisuals, i les regles generals contingudes en aquesta llei, en especial pel que fa a la publicitat il·lícita o prohibida».

2. L’article 98 LCA que regula la inserció entre programes i interrupcions publicitàries de la programació televisiva, preveu que el Consell de l’Audiovisual de Catalunya ha de vetllar perquè la inserció de publicitat i d’anuncis de televenda respecti el principi general d’inserció entre programes i les regles generals sobre interrupcions publicitàries de la programació establertes per la legislació aplicable; així mateix, aquest article disposa que les interrupcions publicitàries han de respectar la unitat, el valor, la qualitat, les pauses naturals, la durada i la naturalesa dels programes, de manera que no perjudiquin en cap cas els drets dels titulars dels programes dins els quals es produeix la interrupció, ni els destinataris de l’activitat audiovisual.

Pel que fa als programes esportius l’article anteriorment esmentat estableix que «En les emissions o programes esportius o d’esdeveniments o espectacles d’estructura similar en què hi hagi intervals de temps entre cadascuna de les parts que els componen, només es poden inserir publicitat i anuncis de televenda durant aquests intervals. A aquest efecte, l’interval ha de tenir caràcter natural, no accidental i vinculat directament amb l’estructura de l’esdeveniment o espectacle».

3. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la LCA, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 LCA, considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual.

Per tant, de la normativa vigent referenciada, i de l’informe de l’Àrea de continguts, resulta que TELEVISIÓ DE CATALUNYA, SA amb la utilització de les tres pantalles dividides de BBVA durant la retransmissió per TV3, l’1 de desembre de 2007, del partit de futbol entre el FC Barcelona i el RCD. Espanyol, no ha respectat les obligacions establertes a l’article 98 LCA, fet susceptible de constituir una infracció greu tipificada a la lletra e de l’article 133 de l’esmentada llei.

4. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que, abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i que l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

El Ple del Consell de l’Audiovisual de Catalunya ha adoptat els següents 

ACORDS

1.- Obrir, de conformitat amb el que disposa l’article 34 de l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència a TELEVISIÓ DE CATALUNYA, S.A, com a part interessada, per tal que en el termini màxim de cinc dies hàbils, formuli, en els termes que estableix l’article 7 del Decret 278/1993 de 9 de novembre, les manifestacions que consideri oportunes arran de la utilització de tres pantalles dividides en les quals s’insereix publicitat de BBVA durant la retransmissió per TV3, l’ 1 de desembre de 2007, del partit de futbol entre el FC Barcelona i el RCD. Espanyol, sense respectar les obligacions establertes a l’article 98 LCA.
2.- Requerir a TELEVISIÓ DE CATALUNYA, S.A a fi que aporti les gravacions corresponents a les tres pantalles dividides emeses durant la retransmissió del partit de futbol entre el FC Barcelona i el RCD Espanyol, el dia 1 de desembre de 2007, a les 22:24, a les 23:18 i a les 23:35 hores.
3.- Notificar aquest acord a l’interessat.

Barcelona, 19 de desembre de 2007

Josep M. Carbonell i Abelló

    
Dolors Comas d’Argemir i Cendra

President

